text: Få det nu på plads
  27 juni 2019 kl. 12.28
  Enhedslistens mand fra Esbjerg har tre store ønsker til den nye trafikminister.
  Enhedslistens Henning Hyllested fra Esbjerg glæder sig over, at Danmarks nye transportminister er Benny Engelbrecht fra Adsbøl ved Gråsten.
  Han har disse tre punkter, som han vil skubbe til ministeren med:
  Dobbeltsporet jernbane mellem Tinglev og Padborg:
  - Få nu det på plads. Det er nødvendigt for både person- og godstransporten, hvis vi skal have en robust togtrafik til og fra Sønderjylland. Det var tåbeligt, at man ikke rykkede videre til Tinglev, da man for få år siden etablerede dobbeltspor mellem Vamdrup og Vojens.
  Hernning Hyllested, Enhedslisten, Esbjerg: "Det var tåbeligt, at man ikke rykkede videre til Tinglev."
  Togfonden med timemodellen:
  - Den skal vi have "genetableret", efter at den har været modarbejdet i fire år af den afgående regering. Det vil forbedre togbetjeningen af Syd- og sønderjylland med flere og bedre forbindelser.
  
  Infrastrukturplan:
  - Med den voldsomme satsning på asfalt, som både socialdemokraterne og den afgående regering har i deres planer, kommer man hurtigt i modstrid med aftalen mellem S, R, SF og EL, hvor der lægges vægt på, at kollektiv trafik, cyklisme, klima- og miljøhensyn indgår i højere grad.
  
  